Folketing
2004-04-13

Det er jeg ganske enig med spørgeren i. Regeringen har jo udtrykt, og jeg har udtrykt det meget klart før påske, at man præcis ikke kunne trække sig tilbage, for FN har bedt omverdenen om at gå ind; og det vil sige, at hvis man trækker sig tilbage, så blæser man for det første på FN, og for det andet blæser man også på irakernes mulighed for at få den tilværelse, som de fleste af dem gerne vil have. Det fremgår også af meningsmålingerne i Irak, at de jo helst vil have et frit demokratisk land, hvor de kan leve uden frygt. Og derfor ville det være at bøje sig for Al-Qaeda og give Al-Qaeda opskriften på, hvordan man skal tyrannisere og kujonere Vesten. Afghanistan må heller ikke mislykkes. Derfor har regeringen jo også hele tiden stået fast i Afghanistanpolitikken. Al-Qaeda har jo brugt udtrykket - det var ikke Al-Qaeda, der brugte det, jeg tror, det var bin Laden - at vi vesterlændinge elsker livet og de elsker døden.